Lutikkäpp
Lutikkäpp (Orchis coriophora) on käpaliseliik, mida esines Eestis veel 19. sajandil. Taim kasvab 15–40 cm kõrguseks. Kirjudel õitel on terav nokataoline tipp. Liik on nimetuse saanud ebameeldivat lutikahaisu meenutava lõhna järgi. Kasvab niitudel, ka puisniitudel. Viimased Eestist pärit herbaareksemplarid pärinevad Saaremaalt. Liik on kadumas ka endistelt kasvukohtadelt Kesk-Euroopas, rohkem on teda leida Vahemere-äärsetes riikides.